Ρόνι Ρουκ

Ο Ρόναλντ Λέσλι «Ρόνι» Ρουκ (αγγλικά: Ronald Leslie "Ronnie" Rooke, 7 Δεκεμβρίου 1911 – 9 Ιουνίου 1985) ήταν Άγγλος διεθνής επαγγελματίας ποδοσφαιριστής που αγωνιζόταν ως κεντρικός επιθετικός. Σε μία καριέρα που διήρκησε πάνω από τρεις δεκαετίες σημείωσε τουλάχιστον 765  γκολ σε αγώνες πρωταθλήματος, αριθμός που τον κατατάσσει πρώτο σκόρερ όλων των εποχών και συνολικά 931 γκολ σε επίσημους αγώνες (τρίτος σκόρερ στην ποδοσφαιρική ιστορία).

Βιογραφία

Ο Ρουκ γεννήθηκε στο Γκίλφορντ του Σάρεϊ και ξεκίνησε την καριέρα του με την τοπική ομάδα Γκίλφορντ Σίτι. Πέρασε μία χρονιά στην Ουόκιν (1932–33) κατά τη διάρκεια του οποίου σημείωσε 29 γκολ σε όλες τις διοργανώσεις. Το 1933, εντάχθηκε στην Κρίσταλ Πάλας, που ήταν εκείνη την εποχή στην τρίτη νότια κατηγορία. Έπαιξε κυρίως για τη δεύτερη ομάδα της Πάλας σημειώνοντας 122 γκολ σε 131 αγώνες, συμμετέχοντας μόνο σε 18 αγώνες πρωταθλήματος με την πρώτη ομάδα και σκοράροντας έξι γκολ μεταξύ 1933 και 1936. Στη συνέχεια μετακόμισε στην ομάδα της δεύτερης κατηγορίας Φούλαμ τον Νοέμβριο του 1936. Στον πρώτο του αγώνα με την Γουέστ Χαμ τον επόμενο μήνα, με τρία από τα γκολ στη νίκη με 5–0, ο πρώτος από τους δύο μόνο παίκτες της Φούλαμ που σημείωσαν χατ τρικ στο ντεμπούτο τους. Μάλιστα, σημείωσε τέσσερα χατ τρικ εκείνη τη σεζόν και ήταν πρώτος σκόρερ με 19 γκολ σε 22 αγώνες. Ήταν ο πρώτος σκόρερ του συλλόγου για τρεις συνεχόμενες σεζόν με συνολικά 57 γκολ πρωταθλήματος σε 87 αγώνες. Σκόραρε και τα έξι γκολ στην συντριβή της  Μπέρι με 6–0 στο Κύπελλο Αγγλίας, που εξακολουθεί να αποτελεί ρεκόρ συλλόγου.

Ο Ρουκ υπηρέτησε ως εκπαιδευτής φυσικής προπόνησης στη RAF κατά τη διάρκεια του Δευτέρου Παγκοσμίου Πολέμου. Στην είσοδο του Πολέμου ήταν από τους λίγους ποδοσφαιριστές της ομάδας που παρέμειναν και συμμετείχαν στην πρώτη διοργάνωση του πρωταθλήματος στηρίζοντάς  την με 33 γκολ σε 35 αγώνες, ενώ ο σύλλογος έφτασε και στον ημιτελικό του Λιγκ Γουόρ Καπ (League War Cup, που πήρε τη θέση του Κυπέλλου Αγγλίας). Στα πρωταθλήματα πολέμου σημειώνον συνολικά 177 γκολ σε 172 αγώνες για τη Φούλαμ και κέρδισε ένα κύπελλο  πολέμου για την Αγγλία, το 1942 με νίκη επί της Ουαλίας στη μοναδική διεθνή του συμμετοχή. Το 1945, ο Ρουκ είχε συμμετάσχει με την Άρσεναλ σε έναν αγώνα με αντίπαλο την πρωταθλήτρια Σοβιετικής Ένωσης   Ντιναμό Μόσχας που περιόδευε. Ο αγώνας έμεινε ως αξιοσημείωτο γεγονός, με πυκνή ομίχλη να καλύπτει τον αγωνιστικό χώρο και η αγγλική ομάδα - με μόλις πέντε πραγματικούς παίκτες της Άρσεναλ και έξι «φιλοξενούμενους», συμπεριλαμβανομένων των Στάνλεϊ Μάθιους και Σταν Μόρτενσεν έχασε τελικά με 3–4. Ο Ρουκ σημείωσε ένα γκολ. 

Την επόμενη χρονιά, παρόλο που ήταν 35 ετών υπέγραψε στη Άρσεναλ , αξιοποιώντας έτσι την εξαιρετική φυσική του δύναμη και την ικανότητα χρήσης και των δύο ποδιών και του κεφαλιού του στο σκοράρισμα που τον χαρακτήριζαν κατά τη διάρκεια της καριέρας του.
Όσο εκπληκτική κι αν ήταν η μεταγραφή, ο Ρουκ έκανε άμεσα αισθητή την παρουσία του: σκόραρε το νικητήριο γκολ στο ντεμπούτο του, με αντίπαλο την Τσάρλτον Αθλέτικ στις 14 Δεκεμβρίου 1946, και μέχρι το τέλος της σεζόν είχε ανεβάσει το σύνολο του σε 21 γκολ από 24 αγώνες πρωταθλήματος και βοήθησε το σύλλογο να τερματίζει στη μέση του βαθμολογικού πίνακα. Σκόραρε 33 γκολ πρωταθλήματος το 1947–48, σύνολο που του έδωσε τον τίτλο του κορυφαίου σκόρερ της πρώτης κατηγορίας εκείνης της σεζόν και βοήθησε την Άρσεναλ να κατακτήσει τον έκτο τίτλο στην ιστορία της. Σημείωσε το 30ό γκολ του σε ηλικία 35 ετών και 166 ημερών, επίδοση που παραμένει ακατάρριπτο ρεκόρ. Εκείνη τη σεζόν επιλέχθηκε και ως ο ποδοσφαιριστής της χρονιάς. Παραμένει ο κάτοχος του ρεκόρ της Άρσεναλ για τα περισσότερα γκολ σε μία μεταπολεμική σεζόν. Ο Ρουκ σημείωσε άλλα 15 γκολ το 1948–49, συμπεριλαμβανομένου ενός στη νίκη της Άρσεναλ με 4–3 επί της Μάντσεστερ Γιουνάιτεντ. Συνολικά, σκόραρε 70 γκολ σε μόλις 94 αγώνες για την ομάδα του Λονδίνου.

Ο Ρουκ άφησε την Άρσεναλ το καλοκαίρι του 1949, για να επιστρέψει στην πρώην ομάδα του Κρίσταλ Πάλας ως παίκτης-προπονητής. Η πρώτη του σεζόν ως προπονητής ήταν μέτρια επιτυχημένη καθώς η Πάλας τερμάτισε έβδομη στην τρίτη νότια κατηγορία, που όμως ήταν η καλύτερη μεταπολεμικά. Η επόμενη σεζόν ξεκίνησε άσχημα με επτά συνεχόμενες ήττες και τον Νοέμβριο του 1950 μετακόμισε στη Μπέντφορντ Τάουν, έχοντας αυξήσει τις εμφανίσεις και τα συνολικά γκολ του για την Πάλας σε 64 και 32 αντίστοιχα. Αρχικά εμφανίστηκε ως παίκτης για τη Μπέντφορντ, πριν διοριστεί παίκτης-προπονητής τον Φεβρουάριο του 1951, θέση που κράτησε μέχρι τον Δεκέμβριο του 1953. Σε αυτό το χρονικό διάστημα σημείωσε 97 γκολ σε 136 επίσημους αγώνες.

Στη συνέχεια μετακόμισε για να γίνει παίκτης-προπονητής στη Χέιγουορντς Χιθ Τάουν, όπου σε δύο χρόνια σημείωσε 67 γκολ σε 76 αγώνες και στην Αντλεστον μετά, όπου σε ένα χρόνο στα 45 του χρόνια συμμετείχε σε 23 επίσημους αγώνες σημειώνοντας 13 γκολ. Και οι δύο σύλλογοι που αγωνιζόταν εκτός του ομοσπονδιακού πρωταθλήματος, προτού επιστρέψει στη Μπέντφορντ το 1959. Αν και στη δεύτερη περίοδο του  διορίστηκε μόνο ως προπονητής, έκανε  εμφανίσεις στην πρώτη ομάδα όταν ο σύλλογος δεν είχε παίκτες. Διοργάνωσε επίσης το 1960 φιλανθρωπικό αγώνα μαζί με γνωστούς ηθοποιούς όπως ο Σον Κόνερι. Απολύθηκε από τη Μπέντφορντ όταν ο σύλλογος έχασε έναν αγώνα Κυπέλλου Αγγλίας με τη Χίτσιν Τάουν τον Σεπτέμβριο του 1961. 

Κλείνοντας στα 50 του χρόνια την ιδιαίτερα μακρόχρονη ποδοσφαιρική του σταδιοδρομία είχε σημειώσει τουλάχιστον 763  γκολ πρωταθλήματος σε 862 αγώνες (τουλάχιστον 410 από αυτά σε πρωταθλήματα περιφερειών και με δεύτερες ομάδες), ενώ συμπεριλαμβανομένων και των φιλικών το γενικό σύνολο είναι τουλάχιστον 1.026 γκολ. Μετά την αποχώρησή του από το ποδόσφαιρο, ο Ρουκ έγινε αχθοφόρος του αεροδρομίου Χίθροου και απεβίωσε σε ηλικία 73 ετών στο Μπέντφορντ, την πόλη στην οποία έπαιξε για τελευταία φορά το άθλημα επαγγελματικά.

Στατιστικά στοιχεία καριέρας
      

Πηγή : RSSSF - Ronald Rooke (2022)

Τίτλοι και διακρίσεις

Άρσεναλ
 Πρωτάθλημα Αγγλίας : 1947–48 
 FA Charity Shield : 1948 

Μπέντφορντ Τάουν
 Χαντινγκτονσάιρ Κύπελλο : 1951–52

Ατομικές διακρίσεις
 Πρώτος σκόρερ πρώτης κατηγορίας Αγγλίας : 1947–48
 Ποδοσφαιριστής της Χρονιάς στην Αγγλία : 1947–48

Δείτε επίσης

 Κατάλογος ποδοσφαιριστών ανδρών με 500 ή περισσότερα γκολ
 Κατάλογος ποδοσφαιριστών με τα περισσότερα τέρματα πρωταθλήματος

Παραπομπές

Εξωτερικοί σύνδεσμοι 

 

Άγγλοι ποδοσφαιριστές
Ποδοσφαιριστές Εθνικής Αγγλίας
Ποδοσφαιριστές Άρσεναλ
Ποδοσφαιριστές Φούλαμ ΦΚ
Ποδοσφαιριστές Τσέλσι ΦΚ
Ποδοσφαιριστές Κρίσταλ Πάλας ΦΚ
Ποδοσφαιριστές Μπλάκμπερν Ρόβερς
Ποδοσφαιριστές Πρέμιερ Λιγκ
Επιθετικοί ποδοσφαιριστές
Άγγλοι προπονητές ποδοσφαίρου